text: 18 færre dagsinstitutioner i Esbjerg
  26 september 2011 kl. 17.26
  Antallet af dagsinstitutioner vil om kort tid blive reduceret markant i Esbjerg Kommune. I dag er der 56 dagsinstitutioner. Fra 1. januar er dette tal reduceret til 38 enheder.
  Som et led i omstruktureringen, vil der tilsvarende ske en reduktion i antallet af ledere fra 56 til 38. Formålet med den nye struktur med større enheder og dermed også færre ledere, er at fastholde fokus på det pædagogiske arbejde med børnene, sætte fokus på ledelse og sikre enhedernes økonomiske bæredygtighed.
  - Vi har arbejdet intensivt med udviklingen af den nye struktur, og jeg er glad for, at den nu er faldet på plads. Lederne har givet udtryk for, at de glæder sig til at komme i gang med at arbejde i den nye organisering. Nu er der mange praktiske ting, der skal ordnes. Vi skal have en gnidningsfri overgang til den nye struktur, for at  fokusere på vores vigtigste opgave, det pædagogiske arbejde med børnene, siger Karin Christensen, der er Dagtilbudschef i Esbjerg Kommune.
  